Galerijev edikt o toleranciji (Laktancije)
Galerijev edikt o toleranciji za kršćane, izdan 311. godine u Nikodemiji. Tekst donosi Laktancije u svome djelu »O smrti progonitelja« (De mortibus persecutorum, XXXIV).

»(1)Među ostalim što smo uvijek dosad odlučivali na korist i dobro Republike, odlučili smo učiniti sve prema starim rimskim zakonima i javnim odredbama, kako bi se kršćani, koji su bili napustili religiju svojih predaka, vratili zdravom razumu.

(2)Doista, sami kršćani u određenom su trenutku bili toliko svojevoljni i tolikom ludošću obuzeti, da nisu više slijedili one stare običaje, što su ih prije vjerojatno i njihovi preci obdržavali, nego su po svome nahođenju i svojim hirovima, sami sebi određivali zakone koje će obdržavati, privlačeći mnoštvo različitog naroda.

(3)Konačno, kad im je našom vlašću bilo određeno da se vrate starim običajima, mnogi su podvrgnuti opasnosti, a mnogi su time i teško pogođeni.

(4)Ali, kako su mnogi ustrajali u svojoj odluci, i vidimo da se prikazuju bogovima dužan kult i štovanje, a ne štuju ni kršćanskoga Boga, u ime našeg izuzetnog milosrđa i trajnog običaja da svim ljudima i u svakoj prilici opraštamo, vjerovali smo da je i njima potrebno bez odgode pružiti naš oprost, da ponovno budu kršćani, te obnove svoje zajednice, samo da ne djeluju protiv zakona.

(5)U drugim ćemo pismima sudištima naznačiti kako da ovo izvrše. Stoga će se, prema ovom našem oprostu, [kršćani] morati moliti svome Bogu na naše dobro, za dobro Republike i dobro svoje, te se Republika posvuda očuva u spokoju, pa mognu sigurno živjeti u svojim domovima.«

Prijevod s latinskoga: Donatus.

Religijski tekstovi
Povijest